Apis (xénero)

***Apis*** é un xénero de insectos da orde dos himenópteros, suborde dos apócritos, superfamilia dos apoideos, familia dos ápidos e subfamilia dos apinos, o único que integra a tribo dos apini. 

O xénero inclúe varias especies de abellas produtoras de mel ou abellas melíferas. 

## Taxonomía 
### Descrición 
O xénero foi descrito por Linneo na décima edición do seu *Systema Naturae*.

### Especies 
O xénero inclúe entre 7 e 9 especies, segundo os autores. O ITIS considera as seguintes: 
**Apis dorsata* Fabricius, 1793, a abella melífera grande ou abella melífera asiática grande.
**Apis florea* Fabricius, 1787, a abella melífera pequena ou abella melífera asiática pequena.
**Apis koschevnikovi* Enderlein, 1906, a abella de Koschevnikov, distribuída en Borneo, Malaisia e Indonesia.
**Apis laboriosa* Smith, 1871, a abella melífera do Himalaia
**Apis mellifera* Linnaeus, 1758, a abella europea ou abella melífera occidental ou, simplemente, para nós, abella.
**Apis nigrocincta* Smith, 1860

### Nota taxonómica 
* Algúns autores consideran a *Apis laboriosa* como unha subespecie de *Apis dorsata*.

## Grupos de especies do xénero *Apis* 
Polo tipo de niño de cría pódense dividir as especies de *Apis* en dous grupos:
* As que constrúen os seus favo ou panais en ocos, e que, polo tanto, son proclives a seren utilizadas polo home dentro de colmenas e préstanse para unha explotación racional mobilista (con cadros móbiles). Integran este grupo cinco especies: *Apis mellifera*, *Apis cerana*, *Apis nigrocincta*, *Apis koschevnikovi* e *Apis nuluensis*, das cales as dúas primeiras son explotadas na práctica da apicultura tradicional, podendo o resto seren explotadas polos nativos como apicultura cazadora-recolledora.
* As que constrúen os seus panais ao aire libre, xeralmente adheridos a ramas de plantas, como son os casos de *Apis dorsata*,  *Apis florea* e *Apis andreniformis* (diferenciándose na altura dos sitios de nidificación), ou ben as que os constrúen en cantís rochosos, adheridos á pedra, como a especie *Apis laboriosa*.

## Orixe e distribución
O xénero *Apis* parece ter a súa orixe no sur e o sueste de Asia, incluíndo as Filipinas. Todas as especies actuais, excepto *Apis mellifera* son nativas desa rexión. Os representantes viventes das primeiras liñaxes en diverxer, (*Apis florea* e *Apis andreniformis*) teñen o seu centro de dispersión nesta rexión.

As primeiras abellas fósiles de *Apis* apareceron no límite Eoceno-Oligoceno (hai 34 millóns de anos) en xacementos europeos. A orixe destas abellas non indica que o lugar de orixn do xénero sexa Europa, só que xa estaban presentes nesa rexión nesa época. Coñécense moi poucos xacementos fósiles e están moi pouco estudados, así que a falta de fósiles non é de estrañar.

Non había especies de *Apis* no Novo Mundo antes da introdución da abella doméstica en Norteamérica polos colonos europeos a principios do século XVII. 

Soamente un fósil está documentado no Novo Mundo, *Apis nearctica*, coñecido por un só espécime de 14 millóns de anos de antigüidade, encontrado no estado de Nevada.

## Galería 

File:Bienenkoenigin.JPG|Un punto de cor aplicado por un apicultor identifica a unha abella raíña
File:Cerana.jpg|*Apis cerana* en Hong Kong
File:ApisDorsataHive.jpg|*Apis dorsata*
File:Pollinationn.jpg|*Apis mellifica* visitando flores
File:Natural Beehive and Honeycombs.jpg|Colonia de *A. dorsata*
File:Bee-apis.jpg|*Apis mellifica*
File:Honey bee on rock rose.jpg|*Apis mellifica* en *Cistus*, en Oakland, California
File:Honeybee pollen turnips.jpg|*Apis mellifica* colectando polen en flores de nabo en Oklahoma

## Notas 
## Véxase tamén 
### Bibliografía 
* Aguiar, Alexandre P. *et al*. (2013): "Order Hymenoptera". En Zhang, Z.-Q. (ed.): "Animal Biodiversity: An Outline of Higher-level Classification and Survey of Taxonomic Richness (Addenda 2013)". *Zootaxa* **3703**: 1–82.
* Arnett, R. H. Jr. (2000): *American insects*, 2ª ed. Boca Ratón, Londres, Nova York, Washington DC: CRC Press. ISBN 0-8493-0212-9.
* Borror, D. J., DeLong, D. M. & Triplehorn, C. A. (1976): *An introduction to the study of insects*, 4ª ed. Nova York, Chicago: Holt, Rinehart and Winston.  ISBN 0-0308-8406-3.
* Grimaldi, D. & Engel, M. S. (2005): *Evolution of the Insects*. Cambridge: Cambridge University Press. ISBN 978-0-5218-2149-0.
* Huber, John T. (2009): "Biodiversity of Hymenoptera". Capítulo 12. En Robert G. Foottit & Peter H. Adler: *Insect Biodiversity: Science and Society*. Hoboken, New Jersey: Blackwell Publishing. ISBN 978-1-4051-5142-9.
* O'Toole, Christopher & Raw, Anthony (1999): *Bees of the world*. Londres: Cassell & Co. ISBN 0-8160-5712-5.
* Sharkey, Michael J. (2007): "Phylogeny and Classification of Hymenoptera". *Zootaxa* **1668**: 521–548.
* Sharkey, M. J.; Carpenter, J. M & Vilhelmsen, L. (2012): "Phylogenetic relationships among superfamilies of Hymenoptera". *Cladistics* **28** (1): 80–112.
* Michener, Charles D. (2007): *The Bees of the World*. 2ª ed. Baltimore: The Johns Hopkins University Press. ISBN 978-0-8018-8573-0.
* Vilhelmsen, Lard (2001): "Phylogeny and classification of the extant basal lineages of the Hymenoptera (Insecta)". *Zoological Journal of the Linnean Society* **131**: 393–442.

### Outros artigos 
* Ápidos
* Apócritos
* Apoideos
* Colapso das colonias de abellas (en inglés CCD)
* Himenópteros
* Neonicotinoides

### Ligazóns externas